Sveštarų trakų kapas
Sveštarų trakų kapas (bulg. Свещарска гробница) – senovinė kapavietė 2,5 km nuo Sveštarų kaimo, Bulgarijos Razgrado srityje. Manoma, kad šioje vietoje palaidotas getų genties karalius Dromichetas ir jo žmona, kuri buvo Aleksandro Makedoniečio diadocho Lisimacho dukra. Sveštarų trakų kapas buvo atrastas 1982 m. kasinėjimų metu. Spėjama, kad jis buvo įrengtas III a. p. m. e. Šis kapas 1985 m. buvo įrašytas į UNESCO pasaulio paveldo sąrašą. Kapas įkurtas pagal trakų genčių tradicijas. Kapą supa 10 moterų skulptūrų, taip pat įrengta liunetė. Šis kapas yra išskirtinis getų, kurie artimai bendravo su helenais ir Hiperborėjos gyventojais, paminklas. 2012 m. archeologai šioje vietoje atrado lobį, kurį sudarė auksinis žiedas, 44 moterų figūros ir 10 auksinių sagų. Manoma, kad šiose vietose buvo įkurtas getų miestas Helis.